Elmira Zamanova

**Elmira Emin qızı Zamanova** — Fəlsəfə elmləri doktoru. Tərcüməçi-jurnalist Emin Sadıxovun qızı.

## Həyatı
Elmira Zamanova 9 aprel 1933-cü  ildə Bakı şəhərində  anadan olmuşdur. 1954-cü ildə M.V.Lomonosov adına Moskva Dövlət Universitetinin fəlsəfə fakültəsini bitirmişdir.

Elmira Zamanova 1958-ci  ildən Azərbaycan Milli Elmlər Akademiyasının Fəlsəfə  sektorunda (indiki Fəlsəfə və Hüquq İnstitutu) kiçik  elmi  işçi  vəzifəsində çalışmışdır.1965-ci ildə  namizədlik  dissertasiyasını(estetika üzrə) müdafiə  etmişdir.  Alim 1967-1990 illərdə Azərbaycan Milli Elmlər Akademiyasının  Şərqşünaslıq İnstitutunda böyük elmi işçi vəzifəsində  çalışmışdır. 1990-cı  ildən etibarən isə Fəlsəfə və Hüquq İnstitutunda  aparıcı elmi  işçi, şöbə  müdiri vəzifələrində işləmişdir.1991-ci ildə doktorluq dissertasiyasını müdafiə etmişdir.  Hal-hazırda  baş elmi işçi vəzifəsində çalışır.

Elmira Zamanova 2016-cı il noyabrın 9-da Bakıda vəfat etmişdir.

## Elmi fəaliyyəti
Elmira Zamanova ilk dəfə XIX-XX əsrlərdə  Türkiyədə fəlsəfi-estetik fikrin inkişafı, əsas problem və təmaüllərini tədqiq etmişdir. Alim əsərlərində əsas diqqətini  XX əsr türk estetik fikrinin inkişafını səciyyələndirən  problemlərə yönəltmiş və  bu mövzuda bir  çox türk filosoflarının fikir  və  düşüncələrini təhlil etmişdir.  O, ilk dəfə olaraq XX əsr türk estetik fikrində  mövcud olan türk-islam sənətinin nəzəri-fəlsəfi konsepsiyasını araşdırmış, türk filosoflarının və sənət nəzəriyyəçilərinin bu mövzuda fikirlərini  şərh etmiş, dəyərləndirmişdir.

Elmira Zamanova eyni zamanda Qərb yönlü türk filosoflarının estetik konsepsiyalarını tədqiq  və  təhlil etmişdir. O, görkəmli türk filosofu İsmail Tunalının ontoloji fəlsəfi-estetik konsepsiyasına xüsusi əsər həsr etmişdir. Alim həmçinin  İsmail Tunalının "Fəlsəfə" kitabını Azərbaycan və rus dillərinə tərcümə edərək çap etdirmişdir.

Elmira Zamanovanın araşdırdığı digər problem Azərbaycanda estetik  fikrin inkişafı tarixidir. Bu mövzuda alimin iki monoqrafiyası çapdan çıxmışdır: "XX  əsr Azərbaycan romantizminin estetikası" (2007) və  "XIX-XX  əsrin əvvəllərində Azərbaycanda estetik  fikir" (2011).

## Pedaqoji fəaliyyəti
1960-62-ci illərdə M.F.Axundov adına APDİ-nin fəlsəfə kafedrasında müəllim, 1964-1967 illərdə M.Əzizbəyov adına Neft və Kimya İnstitutunun fəlsəfə kafedrasında baş müəllim işləmişdir.

## Əsas elmi əsərləri
### Monoqrafiyalar
*Marksist  estetikanın  müasir Türkiyədə mütərəqqi  estetik fikrin inkişafına təsiri. Bakı, 1987 (rus dilində)
*Çağdaş Türkiyədə estketik fikir: əsas problemlər və təmaüllər. Bakı, 1991. (rus dilində).
*İsmail Tunalı - Türkiyədə ontoloji estetikanın görkəmli nümayəndəsi. Bakı, 2003 (rus dilində)
*Türk estetikası: tarixi və müasir inkişafı. Bakı, 2005 (Azərbaycan və rus dillərində)
*XX əsr Azərbaycan romantizminin estetikası. Bakı, 2007 (rus dilində)
*XIX-XX əsrlərin əvvəllərində Azərbaycanda estetik fikir. Bakı, 2011 (rus dilində)

### Əsas elmi məqalələr
*Türkiyədə islam sənəti fəlsəfəsinin tənqidi təhlili.  VII Beynəlxalq estetika konfransının materialları. Buxarest, 1976 (ingilis dilində).
*XIX əsrin II yarısında Türkiyədə estetik fikir. "История естетической мысли" k-da. Moskva, 1987  (6-ти томах. том. 4)(rus dilində)
*Türkiyədə estetik fikrin inkişafı (XX əsr ). "Проблемы восточной философии". Bakı, 1998. №2(rus dilində).
*XIX əsrin ikinci yarısında Türkiyədə estetik fikrin formalaşması.  "Türkiyə respublikası və Osmanlı dövləti" k-da. Bakı, 2000.
*İsmail Tunalının ontoloji fəlsəfi-estetik konsepsiyası. "Mədəniyyət dünyası". VII buraxılış. Bakı, 2003 (rus dilində)
*Türkiyədə islam  sənəti fəlsəfəsi. "Проблемы восточной философии". № 1-2. Bakı, 2003 (rus dilində)
*Mövləvilik və  onun türk-islam  sənətində  realist təmayüllərin  inkişafına  təsiri. Известия НАНА. № 1-4.Bakı, 2003
*Azərbaycanın romantik şairi Hüseyn Cavidin "Sevgi və gözəllik" konsepsiyası. "Fəlsəfə və sosial-siyasi elmlər" jurnalı, № 4, Bakı, 2007. (rus dilində)
*Əhməd Ağaoğlunun yaradıcılığının bəzi fəlsəfi aspektləri. "Fəlsəfə və sosial-siyasi elmlər" jurnalı, № 4, Bakı, 2009. (rus dilində)

## Mənbə